  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн тӧроез Александр Бречалов шаерысьтымы мобилизовать каремъёслэн ожмаськон ужлы дышетскон инытязы вуылӥз. Со сярысь элькун тӧролэн но кивалтэтлэн пресс-службазы ивортӥз. Куд-огез воргоронъёс отын 20 нуналлэсь трос ни – соос теориез но практикаез ортчо. Удмуртилэн тӧроез дышетскон, улон но сиськон интыоссэс учкиз, кнопкаосын мобильной телефонъёс вайиз. Александр Бречалов пусйиз, тренировкаос ортчытон, дышетон понна татын ваньмыз вань, валтӥсез – соосын ожъёсы пырисьткылэм инструкторъёс ужало. Улосвыллэн кивалтӥсез тодэ вайытӥз, Удмуртиысь мобилизованнойёс но доброволецъёс элькунлэсь 50 сюрс манетэн басьтозы, сое военкоматэ 21-тӥ куарусён бере лыктэм но ожгарчилэсь инлыксэ басьтэм муртъёслы сёто. Куд-ог воргоронъёс веразы, тырон вуиз ни. Озьы ик Александр Бречалов мобилизованнойёслэн анай-атайёснызы, кышноосынызы ялан кусып возё шуыса пусйиз. « Юанъёс трос вуо, соос туж пӧртэмесь. Котькуд семьяя нимаз ужкагаз нуиськом – герӟаськиськом но нырысь ик сэрттоно-пертчоно ужпумъёсты пусйиськом, юрттыны тыршиськом. Асьсэлэсь ожгарчиослэсь но куронъёссэс саклыктэк ум кельтэ » Александр Бречалов, Удмуртилэн тӧроез Ватсалом, Удмуртиын биатлонъя Демидов нимо огъетын ДОСААФ-ысь инструкторъёс ворогоронъёс понна дышетонъёс ортчытъяло. Ужан арня ӵоже ӝытъёсы – теория, шутэтскон нуналъёсы – тодонлыкъёссэс уж вылын волято. Курсъёсты элькунысь 100 адями ортчиз ни. Рос-просгес тодыны но занятиосы гожтӥськыны 8 (3412) 93-03-31 телефон номеръя луэ. Тегъёс: АлександрБречалов Удмуртия Мерлык  